钦定古今图书集成/明伦汇编/官常典/第101卷 > 辽王宪㸅
## 钦定古今图书集成/明伦汇编/官常典/第101卷 > 辽王宪㸅

按《明外史辽简王传》：“宪㸅，庄王致格子也。嘉靖十六
年嗣封。性酷虐淫纵，惑信符水，诸奸黠少年倚为不
法。世宗好道，宪㸅亦奉道谨，世宗宠之，赐号清微忠
教真人，予金印道经。隆庆元年，给事御史先后论劾，
追夺世宗所赐真人名号、金印及禄米三之一。既而
巡按御史郜光先复劾其大罪十三。命刑部侍郎洪”
朝选往勘，具得其实。以“乐妇子川儿冒请封名，乱宗
统，罪一。世宗哀诏至，越五日不举哀，纵饮好猎，罪二。
淫乱从姑及从祖之妾，逼奸妇女，或生置棺中烧死，
或手刃剔其臂肉，罪三。殴死仪宾，禁锢县君，勒诈宗
人，残杀官校，夺妻攘产，掘冢燔尸，不可算数，罪四。用
炮烙割剥，剜目煇耳刑，罪五。纵伶竖渎乱宫中，罪六；
私造符玺，罪七。宠信私人，僭用侯伯、金吾等官名，赐
蟒衣玉带，罪八；蔑视天子命使，罪九。诡请金印，刊刻
妖书，与徽府通，谋不轨，罪十；建造美花等院，藏纳恶
少，罪十一。收买应禁器物，罪十二。假托游猎，阴演阵
法，震惊远迩，罪十三。奏上帝，以《宪㸅》罪大，宜诛。”以宗
亲故，免死，废为庶人，锢高墙。伶人妻所生子武昌安
置。初，副使施笃臣憾宪㸅甚。朝选至湖广，笃臣诈为
宪㸅书馈朝选，因劫持之。宪㸅建白《纛》曰：“讼冤之纛。”
笃臣惊曰：“王反矣。”使卒五百围王宫。朝选还朝，实王
罪，不言王反。大学士张居正故与宪㸅有隙，嗛朝选
不坐。宪㸅反。久之，属巡抚都御史劳堪罗织朝选，瘐
死狱中。其后居正死，宪㸅讼冤，籍居正家，而笃臣亦
死。辽国除，诸宗隶楚藩以《广元王术》为宗理。